Poate v-ați întrebat cât sunt onorariile artiștilor, pentru diverse evenimente la care sunt invitați să susțină spectacole. Vă lămurește Media9, în ceea ce privește show-ul de Revelion, din Piața Unirii, unde trupa vedetă este Cargo.

52.000

de lei va încasa formația de muzică rock și heavy metal fondată la Timișoara, în 1985, pentru cele aproximativ 50 de minute pe care le va petrece pe scenă. În euro, suma este de aproximativ 11.300.

La show-ul de Revelion a fost invitată și o trupă cvas-necunoscută. Se numește Hora și este, de fapt, un duo feminin. Am găsit informații foarte importante pe website-ul muzica-pentru-nunta.ro. 🙂

“Hora este o trupă celebră ce a realizat numeroase albume și a concertat la un număr mare de zile de localități, petreceri de firmă, nunți etc. După cum spune și numele, Hora este o trupă menită să transforme orice nuntă într-o petrecere autentic românească printr-un ritm modern, inspirat din muzica populară. Genuri muzicale: Repertoriu propriu; Muzică populară românească din toate zonele țării; Muzică etno; Muzică ușoară românească; Muzică ușoară internațională; Covers; Muzică grecească; Muzică țigănească; Muzică rusească; Muzică armenească; Muzică latino; Muzică evreiască; Muzică arăbească”, se arată pe website.

Ei bine, Hora va încasa pentru 50 de minute de dârdâit pe scenă 18.700 de lei, adică aproximativ 4.000 de euro.

600.000

de lei, din bugetul local, a alocat Primăria pentru organizarea evenimentelor 1 Decembrie – Ziua Națională a României și Revelion 2019.